לראשונה מאז שחברת אלקטרה צריכה השלימה את רכישת את גולן טלקום באפריל האחרון - הבוקר (א') מתפרסמות התוצאות של גולן במסגרת דו"חות אלקטרה. מהדו"ח של אלקטרה עולה כי גולן טלקום תרמה הכנסות של 134 מיליון שקל ורווח נקי של 21 מיליון שקל ברבעון השני של 2017.
עם פרסום הדו"חות מגיבה מניית אלקטרה צריכה בזינוק של 12% במחזור גבוה, שמגיע כבר בשעה מוקדמת לרמה הגבוהה פי ארבעה מהמחזור הממוצע במניה בחודשים האחרונים. אלקטרה צריכה, שמנייתה משלימה טיפוס של 35% מתחילת השנה, חוצה בעקבות הזינוק רף של 1.5 מיליארד שקל.
הזינוק במניה הוא ככל הנראה בין היתר תגובה לציפייה בשוק כי גולן טלקום תציג ביצועים חלשים בהרבה בעקבות תחרות המחירים העזה בתחום הסלולר. על פי דיווחי החברה, נתח השוק של גולן טלקום בקרב לקוחות פרטיים בשוק הסלולר עומד על 16% (8.5% מכלל שוק הסלולר).
אלקטרה צריכה רשמה ברבעון השני הכנסות של 782 מיליון שקל, לעומת הכנסות של 690 מיליון שקל ברבעון המקביל. הרווח התפעולי של החברה זינק ב-53%, ל-63 מיליון שקל, אך בשל זינוק בהוצאות המימון ומכירת אייס דיפו, הרווח הנקי נותר כשהיה ברבעון המקביל - 38 מיליון שקל.
החברה מציינת כי גולן טלקום סבלה אמנם מנטישת מנויים במחצית הראשונה של 2017, כך שמספר המנויים הפעילים בתום המחצית היה 892 אלף בלבד (לעומת 900 אלף בסוף 2016 ו-917 בסוף 2015), אך לטענתה - כבר ביולי החל מספר המנויים לטפס מחדש בעקבות הצטרפותם של מנויים חדשים. בחברה מסבירים כי ההכנסה הממוצעת של החברה למנוי (ARPU) נמצאת במגמת עלייה מאז מאי.
ללא תרומת גולן טלקום להכנסות החברה, הן היו רושמות ירידה. גולן טלקום הייתה גם אחראית לחלק ניכר מהרווח: בעוד שהרווח מפעילותה הסתכם כאמור ב-21 מיליון שקל, הרווח ממוצרי הצריכה החשמליים הסתכם ב-37 מיליון שקל (ירידה של 14% לעומת הרבעון המקביל), והרווח ממגזר קמעונות החשמל הסתכם ב-11 מיליון שקל בלבד (עלייה של 21% ביחס לרבעון המקביל).
למרות העניין שמעוררות התוצאות של גולן טלקום, עיקר ההכנסות של אלקטרה צריכה מגיעות עדיין מפעילותה בתחום מוצרי החשמל. החברה מחלקת את הפעילות הזאת לשני מגזרים: מגזר מוצרי צריכה חשמליים, שכולל ייצור, ייבוא, ייצוא ושיווק של מכשירי חשמל, בעיקר מזגנים, אך גם שיווק מכשירי הסלולר Sony ו-Huawei, והיה אחראי להכנסות של 437 מיליון שקל ברבעון השני - ירידה קלה של 3% לעומת הרבעון המקביל; ומגזר קמעונות חשמל, שכחלק ממנו היא מפעילה את הרשתות "שקם אלקטריק" ו"מחסני חשמל" ושהיה אחראי להכנסות של 265 מיליון שקל - ירידה של 12% לעומת הרבעון המקביל. בחברה מסבירים כי הירידה בתחומים אלה נובעת מהעתוי של חג הפסח, שחל השנה בתחילת אפריל, מה שגרם לעלייה בפעילות ברבעון הראשון על חשבון הרבעון השני - בעוד ב-2016 הוא חל בסוף אפריל.
זאב קלימי, מנכ"ל אלקטרה צריכה, אמר עם פרסום הדו"חות: "אנו שמחים לסכם את הרבעון השני של שנת 2017 עם שיפור בתוצאות, בד בבד עם סיכום מוצלח של החציון הראשון של השנה. הרבעון השני של שנת 2017 מבטא נדבך נוסף ביישום התוכנית הרב שנתית שהתחלנו ביישומה בשלהי 2014. תוצאות הרבעון משקפות לראשונה את המבנה החדש של הקבוצה, שבו צומצם המרכיב הקמעוני לאחר מכירת רשת אייס אוטו דיפו שהתאפיינה בעלויות קבועות גבוהות ובמצבת עובדים משמעותית, וזאת לצד הרחבת הפעילות בתחום ציוד קצה סלולרי עם המותגים Sony ו-Huawei ופעילות חדשה של מתן שירותי תקשורת סלולרית באמצעות גולן טלקום.
"אנו שבעי רצון מתהליך המיזוג המוצלח והמהיר של גולן טלקום לתוך החברה. ביצועי גולן כבר מקדימים את היעדים שהצבנו ואנו מטמיעים בגולן מהלכים שיביאו להמשך הרחבת פעילות החברה וצמיחתה העתידית".